Taakspan takel grondbesettings in LenasiaInwoners van Lenasia-Suid versper paaie in die gebied (Foto: Simphiwe Mbokazi/African News Agency/ANA) ŉ Taakspan is Woensdag deur Herman Mashaba, burgemeester van Johannesburg, en Lebogang Maile, Gautengse LUR vir menslike nedersettings, stedelike beplanning en samewerkende regering en tradisionele sake, op die been gebring om onwettige grondbesettings in Lenasia hok te slaan. Castro Ngobese, Maile se woordvoerder, het gesê dié taakspan sal uit amptenare van die stad maar ook van elders in die provinsie bestaan. Ngobese het verduidelik die gesamentlike taakmag is tydens ŉ vergadering tussen Mashaba en Maile op die been gebring te midde van die onstabiele situasie in Lenasia as gevolg van onwettige grondbesettings. Maroela Media het vroeër berig grondgrype in die woonbuurt het vandeesweek tot probleme gelei toe grondgrype ná betogings voorgekom het. Inwoners het verlede Vrydag paaie na Ennerdale, Zakariyya Park en Lenasia-Suid versper. Hulle het betoog teen die onwettige grondbesetting in die gebied. Die polisie moes Saterdag van rubberkoeëls gebruik maak om grondbesetters in Lenasia te verwyder. ŉ Groep inwoners het Saterdag ook ŉ optog gehou teen grondbesettings in die gebied. “Ondanks ŉ belofte van die ANC- provinsiale regering dat grondgrype nie geduld sal word nie, het die situasie nou buite beheer geraak. Dit het daartoe gelei dat inwoners van omliggende gebiede, soos Lenasia, Lenasia-Suid, Zakariyya Park en Ennerdale gereeld water- en kragonderbrekings beleef, ŉ toename in misdaad ervaar en die omgewing sien agteruitgaan,” het Mashaba vroeër vandeesweek gesê. Hy het gesê die Stad Johannesburg verloor ook inkomste weens die diefstal van water en elektrisiteit en infrastruktuur word beskadig. Volgens hom is inwoners die slagoffers van die ondoeltreffendheid van die ANC. Mashaba en Maile het op die vergadering ooreengekom dat die situasie dringende aandag behoort te geniet. “Gesamentlike beplanning gesteun deur finansiële verpligtinge tussen die provinsie en die stad word benodig om werklike oplossings vir die mense van Lenasia en die streek te bring,” het Ngobese gesê. Volgens Ngobese het die taakspan die mandaat om binne die volgende week ŉ gedetailleerde verslag aan Maile, Mashaba asook Gauteng se premier David Makhura voor te lê waarin daadwerklike ingrypings in die gebied uiteengesit word. Die taakspan moet onder meer verseker dat die polisie dringend ingryp om verdere onwettige grondbesettings in die area te voorkom. Dit sal gedoen word in samewerking met ondersoek- en intelligensiespanne, het Ngobese bygevoeg. Die stad en departement van menslike nedersettings het met hulp van die departement van binnelandse sake ŉ oudit van onwettige besette strukture in die gebied gedoen om te bepaal wie vir behuising in die gebied kwalifiseer. “Ons hoop dat dit die begin van ŉ gesonde en holistiese verhouding sal wees wat sal lei tot die ontwikkeling van ŉ benadering tussen provinsiale en plaaslike regering in die aanpak van grondbesettings en historiese grondloosheid in die stad,” het hy gesê.